রাউকুরা হেটেট

রাউকুরা তে আরোহা "বাবস" হেটেট (২১ জুন ১৯৪০ - ৩ সেপ্টেম্বর ১৯৯৩) ছিলেন একজন নিউজিল্যান্ডবাসী, যিনি নিউজিল্যান্ডের প্রথম লেসবিয়ান বার কেজি ক্লাবের সহ-প্রতিষ্ঠা করেছিলেন।

প্রাথমিক জীবন এবং পরিবার 
১৯৪০ সালের ২১শে জুন টোকানুতে হেটেট জন্মগ্রহণ করেন, তাঁর বাবা ও মায়ের নাম যথাক্রমে চার্লস উইলসন পেকাপেকা হেটেট এবং রিরিয়ানা তে রেওয়া স্মলম্যান। তিনি এনগাটি তুফারেতোয়া এবং এনগাটি মানিয়াপোটো-র বংশোদ্ভূত ছিলেন। তাঁর তিনজন বড় ভাই এবং দুইজন ছোট বোন ছিলেন।

হেটেটের বাবা গণপূর্ত বিভাগে কাজ করতেন, ফলে তাঁর চাকরিস্থলের পরিবর্তন হতো, তাই হেটেটের শৈশবকাল বিভিন্ন জায়গায় ঘুরে কেটেছে। তিনি কুইন ভিক্টোরিয়া মাওরি গার্লস স্কুল এবং তে কুইটি হাই স্কুলে পড়াশোনা করেছেন।

কর্মজীবন 
হেটেট স্কুল ছেড়ে দেন এবং বিভিন্ন ধরণের অস্থায়ী চাকরি করেন। এর মধ্যে ছিল খামারের কাজ, বাগানের কাজ এবং হোটেলের কাজ। এরপর তিনি টোকানুতে নিউজিল্যান্ড পোস্ট অফিসে চাকরি পান এবং পরে মহিলা রয়্যাল নিউজিল্যান্ড বিমান বাহিনীতে যোগ দেন এবং ড্রাইভার হিসেবে কাজ করেন। ১৯৬৮ সালে তাঁকে বিমান বাহিনী থেকে সম্মানজনকভাবে অব্যাহতি দেওয়া হয়। এরপর হেটেট অকল্যান্ডে চলে আসেন এবং ডাকঘরের একজন সুপারভাইজার হিসেবে কাজ করেন।

১৯৭২ সালে, হেটেট কেজি ক্লাব (কারঙ্গাহাপে রোড গার্লস ক্লাব বা ক্যাম্প গার্লস ক্লাব) সহ-প্রতিষ্ঠা করেন। তিনি উল্লেখ করেন যে কেজি ক্লাবটি অকল্যান্ডের লেসবিয়ান সম্প্রদায়ের জন্য একটি জমায়েত স্থান প্রদানের উদ্দেশ্যে তৈরি করা হয়েছিল। কেজি ক্লাবটি মূলত করঙ্গাহাপে রোডে অবস্থিত ছিল, কিন্তু বেশ কয়েকবার তার স্থান পরিবর্তন করা হয়েছে।

হেটেট পরে তুরাঙ্গিতে চলে যান, সেখানে তিনি নিউজিল্যান্ড ডাকঘরের কাজ চালিয়ে যান। তিনি তে কুইটিতে একটি রেস্তোরাঁও কিনেছিলেন।

ব্যক্তিগত জীবন 
হেটেট একজন সমকামী ছিলেন এবং তাঁকে 'ক্যাম্প' নামে চিহ্নিত করা হত। তিনি নিজের অস্থায়ী চাকরির দিনগুলিতে বিভিন্ন সংক্ষিপ্ত সম্পর্কের মধ্যে দিয়ে গেছেন, জীবনের পরবর্তী সময়ে তিনি কিছু মহিলার সাথে বেশ কয়েকটি দীর্ঘমেয়াদী সম্পর্কের মধ্যে দিয়েও গেছেন। মনে করা হয় যে, মহিলা রয়্যাল নিউজিল্যান্ড বিমান বাহিনী থেকে তাঁকে অব্যাহতি দেওয়া এবং পুনরায় সেখানে যোগদান না করার সুপারিশ তাঁর যৌনতার কারণে করা হয়েছিল। তিনি স্মরণ করেন যে বিমান বাহিনীর অন্যান্য সমকামী নারীদের অসম্মানজনকভাবে বরখাস্ত করা হয়েছিল।

১৯৬১ সালে তিনি কা ডি'ওরো কফি লাউঞ্জ পরিদর্শন করেছিলেন যেটি তৎকালীন কুইয়ার সম্প্রদায়ের জন্য একটি জনপ্রিয় মিলনস্থল ছিল। এইখানে অকল্যান্ডের 'ক্যাম্প' দৃশ্যের সাথে তাঁর পরিচয় হয়। এই সাক্ষাতের সময়, তিনি একটি ঝগড়ায় জড়িয়ে পড়েন যেখানে বেশ কয়েকজন তাঁকে একজন সমকামী পুরুষ ভেবে ভুল করে, যার ফলে মারামারি শুরু হয় এবং পুলিশকে ডাকা হয়। এই ঝগড়ার ঘটনাটি ট্যাবলয়েড এনজেড ট্রুথ- এ নথিভুক্ত করা হয়েছিল এবং তিনি নিজের চাকরি হারানোর বিষয়ে চিন্তিত হয়ে পড়েছিলেন। ১৯৬২ সালে হেটেট আরেকটি ঘটনার সাথে জড়িয়ে পড়েন। সেইসময় তিনি যে মহিলার সাথে সম্পর্কে ছিলেন, তাঁর স্বামী নিউজিল্যান্ড পোস্ট অফিসে গিয়ে (হেটেটের নিয়োগকর্তা) তাঁদের সম্পর্কের বিস্তারিত বিবরণ দেন এবং তাঁর চরিত্র নিয়ে প্রশ্ন তোলেন। ডাকঘর একটি তদন্ত শুরু করে কিন্তু পরবর্তীতে তা বাতিল করে দেয়।

১৯৭০ সালে, হেটেট অকল্যান্ডের শহরতলির পনসনবিতে একটি বাড়ি কিনেছিলেন। অকল্যান্ডে থাকাকালীন, তিনি 'ক্যাম্প' দৃশ্যের সাথে ব্যাপকভাবে জড়িত ছিলেন এবং অকল্যান্ডের কুইয়ার সম্প্রদায়ের জন্য অনুষ্ঠান পরিচালনা করতেন। কিছু পৃষ্ঠপোষকদের দ্বারা প্রচারিত বর্জনীয় সংস্কৃতির কারণে হেটেট তাঁর সহ-প্রতিষ্ঠিত কেজি ক্লাবের প্রতি মোহভঙ্গ হয়ে পড়েন। তিনি তাঁর সেইসব কুইয়ার বন্ধুদের আমন্ত্রণ জানাতে না পারার জন্য দুঃখিত হয়ে পড়েছিলেন, যাঁরা নারী শরীরধারী ছিলেন না।

হেটেট বিদেশ ভ্রমণ, বিশেষ করে অস্ট্রেলিয়া, গ্রীস এবং ইতালিতে ভ্রমণ উপভোগ করতেন।

১৯৯০ থেকে ১৯৯২ সাল পর্যন্ত, হেটেট তাঁর মায়ের কাছাকাছি থাকার জন্য তুরাঙ্গিতে থাকতেন। ১৯৯২ সালে তাঁর মায়ের মৃত্যুর পর তিনি অকল্যান্ডে ফিরে আসেন। ১৯৯২ সালের নভেম্বরে হেটেটের ফুসফুসের ক্যান্সার ধরা পড়ে এবং ১৯৯৩ সালের ৩রা সেপ্টেম্বর ৫৩ বছর বয়সে তিনি মারা যান।

তথ্যসূত্র 

রয়্যাল নিউজিল্যান্ড এয়ার ফোর্সের কর্মকর্তা
১৯৯৩-এ মৃত্যু
১৯৪০-এ জন্ম